  Наталья Тетерина Удмуртиысь кун архивын ужасьёсын выльдэм «Православные храмы Удмуртии» бичетэз поттӥзы «Удмуртия» издательствоын. Татын элькунысь котькуд черклэсь быдэс историзэ тодыны луоз, шуиз ивортодэтъя «Удмуртия» агентстволы издательстволэн валтӥсь редакторез Георгий Грязев. Солэн кылъёсызъя, та книга аслаз пуштросэзъя тодосчиослы но, огшоры адямилы но туж тунсыко луоз. Кутскыса, кыӵе черкысен, кин понна со освятить каремын, кыӵе аръёсы со ужаз, кыӵе аръёсы пытсалляськиз — вань сыӵе рос-прос ивортодэт, ваньмыз сётэмын татын. <…> Малпасько, лыдӟисьёслы но, ужасьёслы но, студентъёслы но та кельшоз Георгий ГрязевКызьы вераз издательстволэн валтӥсь редакторез, азьвыл черк ЗАГС интыын вал: отын кузпалъяськон, нылпи вордскон но адями кулэм сярысь ужкагазъёсты нуо вылэм. Соин ик «Православные храмы Удмуртии» книга выжылэсь писпузэ но кылдытыны юрттоз. «Со ЗАГС кадь вал азьло. Татын учкиськом, 20 пала журналъёс, кудзэ черк нуэ вылэм. Пӧртэм налогъёсъя, пӧртэм ужпумъёсъя но, адями вордскемъя но, кулэмъя но, сюан лэсьтэмъя но. <...> Малы сое мон верасько на, малы ке шуоно тросэз али выро соин, писпузэс лэсьто выжыоссылэсь. Тани, шуом, революци дорозь тодо на, кинзы вал песятаез, нош азьвылзэгес уг тодо ни. Кытысь утчаны? Тани одӥгез тани та книга малпасько юрттоз соослы», — лыдъя Георгий Грязев. Та бичет Удмуртиысь черкъёс сярысь кыкетӥез луэ ни. Нырысетӥез 2000-тӥ арын потӥз но калык пӧлы кошкиз. Дыр ортчемъя архивын выль ужкагазъёс усьтӥськизы, соин ик ӧнерчиос бичетэз выльдыны малпазы, шуиз «Удмуртия» издательстволэн валтӥсь редакторез. «Та книгаез люказы вить авторъёс, со архивын ужасьёс Васильева, Воронцова, Зайцева, Напольских, Самарцева. <…> Та книгалэн нырысетӥ изданиез нокытын ӧвӧл ни, со кошкиз ни калык пӧлы, аслэсьтыз ужзэ быдэстӥз, шуом. Соин ик архивын ужасьёс малпазы, выль ивортодэт вань, выль иворъёс вань, выль черкъёс усьтӥсько, <…> выльдӥськонъёс вань бере, малпазы соос выль сямен, выльдыса та книгаез нош ик лыдӟисьёс доры вуттыны», — вераз Георгий Грязев. Тодэ вайытом, 2017-тӥ арын шуркынмонэ «Удмуртия» издательство удмурт калыклы сӥзем «Удмурты: от Вятки до Камы» выль бичет поттӥз. Нош туэ толшор пумын Удмуртиысь Йӧскалык лыдӟетъюртын удмурт калыкен герӟаськем книгаосты но брошюраосты огазеясь «Удмурт книга» указатель кылдӥз.   Тегъёс: Ижкар Удмуртия черк Мерлык книгаос  